Koshuismoord: Kêrel glimlag in hof vir kamerasThabani Mzolo. Foto: ANA. Die man wat daarvan beskuldig word dat hy Zolile Khumalo (21) doodgeskiet het, het herhaaldelik gelag toe hy Donderdag in die beskuldigdebank van die Durban-streekshof verskyn het. Khumalo, ŉ student aan die Mangosutho- Universiteit van Tegnologie (MUT) in Durban, is Dinsdagaand doodgeskiet in die koshuis waar sy gewoon het. Thabani Mzolo (23), in ŉ denimbroek en maroen baadjie geklee, het onaangeraak voorgekom deur die gebeure en die feit dat daar sowat 600 studente buite die hof bymekaargedrom en geregtigheid vir Khumalo geëis het. Mzolo was glo vroeër in ŉ verhouding met Khumalo. Hy word nou daarvan beskuldig dat hy haar verskeie kere geskiet het. Mzolo was glo in 2017 ŉ student by MUT, maar het na bewering vanjaar nie meer studeer nie en toegang tot die koshuis verkry via ŉ ander student voor hy Khumalo geskiet het. Thabani Mzolo (23), in ŉ denimbroek en maroen baadjie geklee, het onaangeraak voorgekom deur die gebeure en die feit dat daar sowat 600 studente buite die hof bymekaargedrom en geregtigheid vir Khumalo geëis het. Foto: ANA. Die kwessie van veiligheid by koshuise is geopper en sommige studente het die instelling gekritiseer vir hul benadering tot studente se welstand. Mzolo se aanvanklike bravade het gou getaan toe die hof vol joernaliste en fotograwe geskarrel het vir foto’s van hom. Hy het sy kop bedek met ŉ baadjie. Hy het die baadjie vinnig verwyder toe landdros Mohammed Motala die hof binnegekom het, en daarna gereeld vir die media geglimlag. Studente in EFF- en ANC-klere het mekaar buite die hof getroos. Hulle het ongeduldig geraak toe almal van hulle nie in die hof toegelaat kon word nie. Hulle het later na die groot groep polisiebeamptes buite die glasdeure geloop en probeer om by die gebou in te druk, maar vinnig die plan laat vaar toe die polisie vorentoe tree met rubberkoeëls. Die saak is tot 10 Mei uitgestel. Mzolo het voor hy by die trappe na die aanhoudingselle afgestap het weer vir die kameras geglimlag, albei arms opgelig en handgebare gemaak wat soos vuurwapens gelyk het. In ŉ ander onverwante saak is Sandile Mantsoe vroeër Donderdag tot 32 jaar effektiewe tronkstraf gevonnis vir die moord op Karabo Mokoena.